Írsk kona sem fór til Sýrlands til að ganga í hjónaband með vígamanni Ríkis íslams var handtekin við komuna til Dublinar í gær . Lisa Smith og tveggja ára gömul dóttir hennar komu til Írlands í gær eftir að hafa verið vísað úr landi í Tyrklandi . Hún var handtekin við komuna til landsins og verður yfirheyrð á grundvelli hryðjuverkalaga . Smith var í írska hernum áður en hún fór til Sýrlands . Hún var 33 ára gömul þegar hún gekk til liðs við vígasamtökin eftir að hafa skilið við eiginmann sinn þar sem hann vildi ekki fara með henni . Samkvæmt frétt BBC hefur verið gengið frá umönnun dóttur hennar sem er fædd í Sýrlandi en er írskur ríkisborgari . Í yfirlýsingu frá dómsmálaráðherra Írlands , Charlie Flanagan , kemur fram að málið sé viðkvæmt og hann vilji fullvissa fólk um að allar stofnanir ríkisins sem tengjast málinu hafi aðkomu að því . Lisa Smith neitar því að hafa komið að þjálfun stúlkna eftir að hafa gifst vígamanni . Hún hafi ekki heldur tekið þátt í bardögum . BBC ræddi við hana þegar þær mæðgur voru í flóttamannabúðum í Sýrlandi fyrr á árinu . Þar segist hún hafa glímt við mikla vanlíðan eftir að hafa gegnt herþjónustu í áratug og týnt sjálfri sér í misnotkun á áfengi og lyfjum . Hún hafi leitað inn á við í kjölfarið og aðhyllst harðlínuíslam .